
Nr. 22/235


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru construirea de locuinţe pentru sinistraţi, cu care comisia noastră a fost sesizată în fond cu adresa Biroului Permanent nr. Pl-x 262  din 10 aprilie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru construirea de locuinţe

 pentru sinistraţi
Cu adresa nr. Pl-x 262 din 10 aprilie 2006, Biroul Permanent, conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru construirea de locuinţe  pentru sinistraţi.
  La întocmirea raportului s-au avut în vedere avizul Consiliului Legislativ, avizul negativ al Comisiei juridice, de disciplină şi imunităţi precum şi  punctul de vedere negativ al Guvernului.
Prezenta propunere legislativă are ca obiect de reglementare  construirea de locuinţe pentru sinistraţi, propunând alocarea sumei de 1000 miliarde de lei vechi aflată la dispoziţia Guvernului pentru organizarea de alegeri anticipate să fie alocată pentru aceasta.
Menţionăm că propunerea legislativă nu se referă la construirea de locuinţe pentru sinistraţi, ci se referă la asigurarea unor surse de finanţare în scopul construirii de case pentru familiile sinistrate din fonduri aflate la dispoziţia Guvernului.
Potrivit prevederilor Legii nr.500/2002 privind finanţele publice, cu modificările ulterioare, obiectul propunerii legislative este nefondat, deoarece nici o cheltuială nu poate fi înscrisă în buget şi nici angajată şi efectuată din buget, dacă nu există bază legală pentru respectiva cheltuială, astfel încât existenţa unei sume aflate la dispoziţia Guvernului pentru organizarea de alegeri anticipate nu are temei.

În prezent, există mai multe acte normative prin care este reglementată construirea şi/sau reabilitarea caselor de locuit în zonele afectate de inundaţii, inclusiv amenajarea terenurilor de construcţii şi a căilor de acces. Astfel, enumerăm: 

- Ordonanţa de Urgenţă nr.34/2005 privind desemnarea Agenţiei Naţionale pentru Locuinţe să realizeze lucrări de construire şi/sau reabilitare a caselor de locuit din zonele calamitate în urma inundaţiilor din anul 2005, aprobată prin Legea nr.211/2005;
- Ordonanţa Guvernului nr.44/2005 privind unele măsuri pentru construirea şi/sau reabilitarea caselor de locuit din zonele afectate de inundaţiile produse în anul 2005, modificată prin Legea nr. 301/2005.
Menţionăm că, până în prezent, pentru înlăturarea efectelor inundaţiilor asupra caselor de locuit s-au alocat următoarele sume:

· 72,5 mil. lei RON prin Hotărârea Guvernului nr.392/2005;
· 20.000 mii lei RON prin Hotărârea Guvernului nr. 872/2005;
· 16.500 mii lei RON prin Hotărârea Guvernului nr. 1065/2005.
Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 22 deputaţi, din totalul de 26 membri ai comisiei.
Raportul comisiei a fost adoptat cu unanimitate de voturi. 

Propunerea legislativă a fost respinsă de Senat în şedinţa din data de 5 aprilie 2006.
Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru construirea de locuinţe pentru sinistraţi, în şedinţa din data de 16 mai 2006, comisia propune respingerea acesteia.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar:

Popescu Luminiţa
